૨૨ નવેમ્બર, ૧૮૯૨ના બ્રિટનના એક અમીર પરિવારમાં મેડેલિનનો જન્મ થયો હતો. તેમને એક બહેન હતી જેનું નામ હતું રહોના. મેડેલિન ઉંમરમાં તેનાથી નાની છતાં બાળસહજ ચંચળતા તેનામાં ઘણી ઓછી. નાનકડી મેડેલિનને ઢીંગલી, રમકડાં, મિત્રો સાથે તોફાન મસ્તી કરવાને બદલે એકાંત વધારે માફક આવતું. પિતા સર એડમન્ડ સ્લેડ મોટાભાગે પ્રવાસમાં રહેતા હોવાથી બંનેનું બાળપણ ઈંગ્લેન્ડના મિલ્ટન હીથ નામક ગામમાં તેમના નાના સાથે વીત્યું હતું. વીસ એકરના એ વિશાળ મકાનમાં બાગ-બગીચા, તબેલાં, ગમાણ, પાળેલા પશુઓ એમ જાતભાતની જણસ હતી. એ બધાંની સાથેના સહવાસને કારણે બાળપણથી જ મેડેલિન પ્રકૃતિપ્રેમી બન્યાં. ઘોડા અને કૂતરાં પાળતા તેમના મિત્રોના કારણે તેમનો પ્રાણીપ્રેમ વધુ ગાઢ બન્યો. શાંત અને અંતર્મુખી મેડેલિનને જો કે સૌથી વધુ મજા સંગીતમાં આવતી. મહાન સંગીતકાર બિથોવાનના તેઓ જબરા ફેન હતા. સંગીત શીખવા માટે તેમણે જીદ કરીને પિતાજી પાસે પિયાનો મંગાવેલો અને વગાડતા પણ શીખેલા. બહુ બધાં લોકો ભેગા થાય તેવી જગ્યાએ મેડેલિન અકળાઈ જતી. એટલે જ ઉશ્કેરાટને કારણે માંદી પડી જવાના બે બનાવો બાદ પરિવાર તેને એકલી મૂકતો નહીં.